มันนี่ทูเดย์
ธ.ก.ส.ให้กู้แรงงาน
15 ก.ย. 2559

ธ.ก.ส.ให้กู้แรงงาน
นายอภิรมย์ สุขประเสริฐ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) ออกโครงการสินเชื่อส่งเสริมแรงงานไทยไปทำงานต่างประเทศ วงเงินกู้ไม่เกิน 2.5 แสนบาท/ราย อัตราดอกเบี้ยลูกค้ารายย่อยชั้นดี (เอ็มอาร์อาร์) ปัจจุบันอยู่ที่ 7% ผู้กู้สามารถใช้อสังหาริมทรัพย์ประกันเงินกู้ หรือใช้ลูกค้าในกลุ่มเดียวกันค้ำประกันหนี้ 2 คน หรือใช้ลูกค้าในกลุ่มเดียวกันค้ำประกันร่วม 5 คน ชำระคืนไม่เกิน 12 เดือน และไม่เกินสัญญาจ้างงาน โดย ธ.ก.ส.จะลดค่าธรรมเนียมโอนเงินกลับบ้านให้แรงงานไทย 50%
ธนชาตรับฝากดอกเบี้ย 2%
นายอนุรักษ์ ตันติพิพัฒนา ผู้อำนวยการอาวุโส ธุรกิจลูกค้ารายย่อย ธนาคารธนชาต เปิดเผยว่า ธนาคารมีบัญชีเงินฝากออมทรัพย์ธนชาต e-SAVINGS ดอกเบี้ย 2% เพื่อให้ลูกค้าใช้เป็นบัญชีเก็บ เมื่อผูกกับธนชาตพร้อมเพย์ (สำหรับยอดเงินฝากไม่เกิน 1 ล้านบาท) สามารถถอนได้ โดยดอกเบี้ยไม่ลด ไม่มีค่าปรับ หากไม่ผูกกับธนชาตพร้อมเพย์ ดอกเบี้ย 1.5% พร้อมแนะนำเปิดร่วมกับบัญชีฟรีเว่อร์ เพื่อประหยัดค่าธรรมเนียมในการถอน โอน จ่าย